Document ID: 31982D0869

Id-Deċiżjoni tal-Kunsill
tat-13 ta' Diċembru 1982
dwar il-kordinament ta' l-attivitajiet ta' l-Istati Membri u l-istituzzjonijiet tal-Komunità bil-għan li ssir stima tal-ħtieġa għal, u biex jitħejjew proposti biex tkun stabbilita, sistema ta' informazzjoni inter-istituzzjonali tal-Komunità
(82/869/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 235 tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew [1],
Wara li kkunsidra l-opinjoni tal-Kumitat Ekonomiku u Soċjali [2],
Billi l-integrazzjoni ta' l-ipproċessar ta' data, l-ipproċessar tat-test u t-telekomunikazzjonijiet wasslet għal teknoloġiji ġodda ta' informazzjoni li jistgħu jintużaw biex itejbu t-tħaddim tax-xogħol tal-Komunità, l-aktar l-iskambju dejjem jiżdied ta' informazzjoni bejn l-istituzzjonijiet tal-Komunità u l-amministrazzjonijiet ta' l-Istati Membri;
Billi l-introduzzjoni mhux ikkordinata ta' teknoloġiji ġodda ta' l-informazzjoni fl-istituzzjonijiet tal-Komunità u fl-amministrazzjonijiet ta' l-Istati Membri tinvolvi l-periklu ta' ostakli ġodda għaċ-ċirkolazzjoni libera ta' l-informazzjoni;
Billi d-definizzjoni ċara tal-possibbiltajiet ta' applikazzjoni u l-ħtiġiet ta' l-utent fl-istituzzjonijiet tal-Komunità u fl-amministrazzjonijiet ta' l-Istati Membri għandu jkollha effett pożittiv fuq l-istabbiliment ta' regolamenti tekniċi għas-sistemi ta' informazzjoni li ma jkunux speċifiċi għall-fabbrikanti individwali, kif ukoll fuq l-estensjoni tan-networks pubbliċi tat-telekomunikazzjonijiet u l-użu ta' dawn għas-sistemi ta' l-informazzjoni; huwa għalhekk mistenni li dan jista' jwassal biex ikun hemm inċentivi ta' innovazzjoni għall-industrija;
Billi, għalhekk, huwa mixtieq li tkun stabbilita proċedura ta' kordinament bil-għan li jkunu stabbiliti l-ħtiġijiet ta' l-istituzzjonijiet tal-Komunità u ta' l-amministrazzjonijiet nazzjonali relevanti għal teknoloġiji ġodda ta' informazzjoni, u li jkunu stabbiliti ftehim konġunti għall-iskambju ta' informazzjoni li ma tkunx speċifika għall-fabbrikanti individwali, filwaqt li jittieħed kont ta' l-istandardizzazzjoni internazzjonali;
Billi, minħabba li s-setgħat speċifiċi ta' azzjoni meħtieġa biex tkun adottata din id-Deċiżjoni ma ġewx previsti fit-Trattat, huwa meħtieġ li jkun invokat l-Artikolu 235 tiegħu,
IDDEĊIEDA KIF ĠEJ:
Artikolu 1
L-Istati Membri u l-Kummissjoni għandhom jikkordinaw l-attivitajiet tagħhom dwar:
1. l-identifikazzjoni u l-istima tal-ħtiġijiet;
2. jekk ikun hemm bżonn, it-tħejjija ta' pjan u programm ta' twettiq;
3. l-istabbiliment ta' ftehim konġunti għall-iskambju ta' informazzjoni li ma tkunx speċifika għall-fabbrikanti individwali, filwaqt li jittieħed kont ta' l-istandardizzazzjoni internazzjonali,
li tkun stabbilita sistema ta' informazzjoni integrata inter-istituzzjonali tal-Komunità (INSIS) li tagħmel possibbli l-użu ta' teknoloġiji elettroniċi ġodda għall-iskambju ta' informazzjoni bejn l-amministrazzjonijiet ta' l-istituzzjonijiet tal-Komunità u l-Istati Membri. L-istituzzjonijiet u l-korpi l-oħra tal-Komunità għandhom jiġu mistiedna biex jieħdu sehem f'dan il-kordinament. Il-Kummissjoni għandha tkun responsabbli li twettaq dan il-kordinament permezz ta' Kumitat Konsultattiv magħmul minn rappreżentanti ta' l-Istati Membri u l-istituzzjonijiet u l-korpi tal-Komunità. It-termini ta' referenza ta' dan il-Kumitat huma definiti fl-Anness.
Artikolu 2
Meta jitwettaq ix-xogħol imsemmi fl-Artikolu 1, il-Kummissjoni għandha tirrapporta lill-Kunsill u lill-Parlament u tippreżenta, sa mhux aktar tard minn 12-il xahar wara li din id-Deċiżjoni tkun daħlet fis-seħħ, proposti li hija tqis xieraq.
Artikolu 3
Din id-Deċiżjoni għandha tidħol fis-seħħ mid-data tal-pubblikazzjoni tagħha fil-Ġurnal Uffiċjali tal-Komunitajiet Ewropej.
Magħmula fi Brussel, fit-13 ta' Diċembru 1982.

Labels: 12
15